Artem Dovbyk

Artem Oleksandrovytš Dovbyk (s. 21. kesäkuuta 1997 Tšerkasy) on ukrainalainen jalkapalloilija. Hän on pelipaikaltaan hyökkääjä. Hän edustaa seuratasolla Serie A:ssa pelaavaa AS Romaa, johon hän siirtyi elokuussa 2024. Hän on aiemmin pelannut kotimaansa lisäksi lyhyen aikaa Moldovassa ja 2,5 vuotta Tanskassa sekä Espanjassa. Hän nousi Ukrainan maajoukkueeseen vuonna 2021.
Seurajoukkueura.
Dovbyk voitti Tanskan liigamestaruuden kaudella 2017–2018 FC Midtjyllandin joukkueessa, jonne hän siirtyi kesken kauden tammikuussa 2018. Hän pääsi runkosarjassa kentälle vain kolmessa ottelussa maaliskuussa mutta pelasi loppusarjan kymmenestä ottelusta seitsemän, joissa kaksi kertaa avauskokoonpanossa, ja teki kotiottelussa FC Kööpenhaminaa vastaan 3–2-voittomaalin. Kaudella 2018–2019 hän voitti Tanskan cupin, jonka loppuottelussa hän tuli jatkoajalla vaihdosta kentälle. Kauden 2019–2020 hän pelasi lainalla SønderjyskE:ssä ja voitti Tanskan cupin, jossa hän pelasi kaikki muut ottelut paitsi loppuottelun. Ukrainan liigassa Dovbyk teki jo kaudella 2016–2017 FK Dnipron joukkueessa kuusi maalia 22 ottelussaan. Palattuaan Dnipron uuteen joukkueeseen SK Dnipro-1:een hän teki kaudella 2020–2021 kuusi maalia 24 liigaottelussa. Seuraavalla, sodan keskeyttämällä kaudella hän oli liigan paras maalintekijä 14 maalilla 17 ottelussa. Kaudella 2022–2023 hän voitti jälleen maalikuninkuuden ylivoimaisesti tekemällä 24 maalia 30 ottelussa. Hän pelasi Konferenssiliigassa seitsemän ottelua ja teki niissä viisi maalia.
Dovbyk pelasi kaudella 2023–2024 Espanjan liigassa 36 ottelua ja teki niissä 24 maalia, millä hän voitti liigan maalikuninkuuden. Vuodenvaihteeseen 2024 mennessä hän teki Gironalle 11 maalia 17 ottelussa: ensimmäisessä ottelussaan elokuussa yhden maalin Real Sociedadia vastaan, syyskuussa yhden Mallorcaa ja yhden Villarrealia vastaan, lokakuussa kaksi maalia Almeríaa vastaan, marraskuussa yhden Osasunaa ja yhden Rayo Vallecanoa vastaan sekä joulukuussa peräkkäisissä otteluissa yhden maalin Barcelonaa, kaksi maalia Alavésia ja yhden maalin Real Betisiä vastaan. Tammikuussa hän teki kolme maalia eli hattutempun Sevillaa vastaan. Seuraavat kaksi maaliaan hän teki maaliskuun viimeisenä päivänä Real Betisiä vastaan, ja seuraavissa neljässä ottelussa hän teki maalin Atlético Madridia, Cádizia, Las Palmasia ja Barcelonaa vastaan. Kauden lopulla hän teki vielä maalin Valenciaa ja kolme maalia Granadaa vastaan. Girona sijoittui liigassa kolmanneksi. Dovbyk pelasi Espanjan cupissa kolme ottelua tekemässä maaleja.
Elokuussa 2024 Dovbyk siirtyi Serie A:ssa pelaavaan AS Romaan. Kaudella 2024–2025 hän pelasi 32 Serie A:n ottelua ja teki niissä 12 maalia. Eurooppa-liigassa hän pelasi 11 ottelua, joissa hän teki kaksi maalia, ja Italian cupissa kaksi ottelua, joissa hän teki kolme maalia. Debyyttikaudellaan Romassa hänet valittiin myös Serie A:n maaliskuun kuukauden pelaajaksi.
Maajoukkueura.
Dovbyk pelasi Ukrainan alle 21-vuotiaiden maajoukkueessa. Ukrainan A-maajoukkueeseen hän pääsi vaihtopenkille kesäkuussa 2017 ja pelasi ensimmäisen kerran maaliskuussa 2021 MM-karsintaottelussa Kazakstania vastaan. Kesän 2021 EM-kilpailuissa hän pelasi kolmannen A-maaottelunsa päästessään neljännesvälieräottelussa Ruotsia vastaan jatkoajalla vaihdosta kentälle ja teki lisäajalla 2–1-voittomaalin. Heinäkuun loppuun 2025 mennessä Dovbyk on pelannut kaikkiaan 36 maaottelua ja tehnyt niissä 11 maalia, joista toisen marraskuussa 2021 MM-karsintaottelussa Bosnia ja Hertsegovinaa, kolmannen kesäkuussa 2022 voitokkaassa MM-jatkokarsintaottelussa Skotlantia ja neljännen kesäkuussa 2022 Kansojen liigan ottelussa Irlantia vastaan. Syyskuussa 2022 hän teki kaksi maalia Kansojen liigan ottelussa Armeniaa vastaan. Lokakuussa 2023 Dovbyk teki seitsemännen maaottelumaalinsa EM-karsintaottelussa Maltaa vastaan. Maaliskuussa 2024 hän teki 2–1-voittomaalin EM-jatkokarsinnan välieräottelussa Bosnia ja Hertsegovinaa vastaan. Kesäkuussa 2024 hän teki maalin ystävyysotteluissa Puolaa ja Moldovaa vastaan. Kansojen liigassa 2024–2025 Dovbyk teki yhden maalin 14. lokakuuta 2024 ottelussa Tšekkiä vastaan.